Инфен – medu.uz – Дорилар ҳақида маълумотлар ўзбек тилида\nHome Йўриқномалар Инфен\nПрепаратнинг савдо номи: Инфен\nфаол модда: декскетопрофен трометамол – 36,91 мг, 25 мг декскетопрофенга эквивалент;\nёрдамчи моддалар: натрий хлориди, натрий гидроксиди, этанол 96%, инъекция учун сув.\nТаърифи: тиниқ, рангсиз, ёт киритмалардан ҳоли бўлган ўзига хос ҳидли суюқлик\nФармакотерапевтик гуруҳи: Ностероид яллиғланишга қарши препаратлар. Пропион кислотасининг ҳосилалари.\nИнфен – ностероид яллиғланишга қарши восита (НЯҚВ) бўлиб, пропион кислотасининг ҳосиласидир. Оғриқ қолдирувчи, яллиғланишга қарши ва иситмани туширувчи таъсир кўрсатади. Таъсир механизми циклооксигеназа-1 ва циклооксигеназа-2 нинг фаоллигини сусайиши ва яллиғланиш, оғриқ ва иситмани патогенезида асосий роль ўйнайдиган простагландинларнинг биосинтезини камайиши билан боғлиқ.\nПрепаратнинг оғриқ қолдирувчи таъсири парентерал юборилганидан сўнг 30 минутдан кейин кузатилади. 50 мг дозада юборилганидан сўнг оғриқ қолдирувчи самарасининг давомийлиги 4-8 соатни ташкил этади.\nОпиоид анальгетиклар билан мажмуада даволанганда декскетопрофен трометамол опиоидларга бўлган талабни аҳамиятли даражада (30-45% гача) пасайтиради.\nДекскетопрофен трометамол мушак ичига юборилганидан сўнг қон зардобида максимал концентрациясига ўртача 20 минут (10-45 минут) дан кейин эришилади. 25-50 мг дозада бир марта юборилганидан сўнг AUC мушак ичига юборилганда ҳам, вена ичига юборилганда ҳам пропорционалдир. Тегишли фармакокинетик кўрсаткичлари мушак ичига ёки вена ичига такроран юборилганидан сўнг ўхшашдир, бу препаратнинг организмда тўпланмаслигини кўрсатади.\nДекскетопрофен трометамол учун плазма оқсиллари билан юқори даражада боғланиш (99%) хосдир. Vd ни ўртача қиймати 0,25 л/кг ни ташкил этади.\nДекскетопрофенни асосий чиқарилиш йўли уни глюкурон кислотаси билан боғланиб, кейинчалик буйраклар орқали чиқарилиши ҳисобланади. Декскетопрофеннинг ярим чиқарилиш даври тахминан 1-2,7 соатни ташкил этади.\nКекса ёшдаги шахсларда ярим чиқарилиш даврининг давомийлиги (мушак ичига ёки вена ичига ҳам бир марта юборилгандан сўнг ва ҳам кўп марта юборилганидан сўнг) ўртача 48% гача пасайиши ва препаратнинг умумий клиренсини пасайиши кузатилади.\nтурли генезли (шу жумладан операциядан кейинги оғриқ, суяклар метастазларидаги оғриқ, жароҳатдан кейинги оғриқлар, буйрак санчиғидаги оғриқ, альгодисменорея, ишиалгия, радикулит, невралгиялар, тиш оғриғи) оғриқ синдромини бартараф қилишда;\nтаянч-ҳаракат аппаратининг ўткир ва сурункали яллиғланиши, яллиғланиш-дегенератив ва метаболик касалликлари (шу жумладан, ревматоид артрит, спондилоартрит, артроз, остеохондроз) ни симптоматик даволаш учун қўлланади.\nИнфен препарати мушак ичига ва вена ичига юбориш учун қўлланади.\nДекскетопрофеннинг тавсия этилган дозаси ҳар 8-12 соатда 50 мг ни ташкил этади. Зарурат бўлганида ҳар 6 соатда қабул қилиш мумкин. Декскетопрофеннинг умумий суткалик дозаси 150 мг дан ошмаслиги керак.\nПрепарат ўткир оғриқ синдроми вақтида қисқа муддатли (2 кундан ошмаслиги керак) қўллаш учун мўлжалланган. Кейинчалик пациентни ичга қабул қилиш учун анальгетикларга ўтказиш мумкин.\nКекса ёшдаги пациентлар учун препаратнинг дозасига тузатиш киритиш талаб этилмайди. Бироқ уларда буйрак фаолияти физиологик жиҳатдан пасайганлиги сабабли препаратнинг энг кичик дозасини қўллаш тавсия этилади: буйрак фаолиятини енгил даражадаги бузилишлари бўлган кекса ёшдаги пациентларга қўлланадиган одатдаги суткалик дозаси 50 мг дан ошмаслиги керак.\nЖигар фаолиятини енгил ва ўртача даражада бузилишлари (Чайлд-Пью шкаласи бўйича 5-9 балл) бўлган беморлар учун умумий суткалик дозасини 50 мг гача камайтириш ва жигар фаолиятини яхшилаб назорат қилиш керак. Инфенни оғир даражадаги жигар етишмовчилиги бўлган пациентларга қўллаш мумкин эмас.\nБуйрак фаолияти бузилишлари\nЎртача даражадаги буйрак етишмовчилиги (креатинин клиренси минутига 50-80 мл) бўлган пациентларда декскетопрофеннинг умумий дозаси суткада 50 мг дан ошмаслиги керак. Оғир даражадаги буйрак етишмовчилиги (креатинин клиренси < 50 мг/мл) бўлган пациентларга препаратни буюриш мумкин эмас.\nИнъекция учун эритма / инфузия учун эритма тайёрлаш учун концентратни қўллаш қоидалари\nИнфенни кичик ҳажмларда (масалан, шприцда) гепарин, лидокаин, морфин ва теофиллиннинг инъекцион эритмалари билан аралаштириш мумкин.\nБир ампуланинг ичидагисини (2 мл) мушак ичига чуқур секин юборилади.\nВена ичига инфузия қилиш\nБир ампуланинг ичидагиси (2 мл) 30-100 мл физиологик эритма, глюкоза эритмаси ёки Рингер (лактат) эритмасида суюлтирилади. Инфузия асептик шароитларда табиий ёруғликни таъсирига йўл қўйилмасдан тайёрланади. Тайёр бўлган эритма (тиниқ бўлиши керак) 10-30 минут давомида вена ичига секин инфузия қилинади.\nИнфен препаратининг 100 мл физиологик эритма ёки глюкоза эритмасида суюлтирилган эритмасини дофамин, гепарин, гидроксизин, лидокаин, морфин, петидин ва теофиллин билан аралаштириш мумкин.\nПрепарат бир марта қўллаш учун мўлжалланган, шунинг учун тайёр модданинг қолдиқлари тўкилади. Препаратни юборишдан олдин эритмани тиниқ ва рангсизлигига ишонч ҳосил қилиш керак. Қаттиқ киритмалардан таркиб топган эритмани қўллаш мумкин эмас.\nВена ичига инъекция қилиш (оқим билан юбориш)\nЗарурат бўлганида бир ампуланинг ичидагиси (2 мл) вена ичига 15 секунд давомида юборилади.\nҚон яратиш тизими томонидан: кам ҳолларда – анемия;\nМарказий нерв тизими томонидан: тез-тез эмас – бош оғриғи, бош айланиши, уйқусизлик, уйқучанлик; кам ҳолларда – парестезия;\nСезги аъзолари томонидан: тез-тез эмас – кўришни ноаниқлиги; кам ҳолларда – қулоқларни шанғиллаши;\nЮрак-қон томир тизими томонидан: тез-тез эмас – артериал гипотензия, қизиб кетиш ҳисси, тери қопламлари гиперемияси; кам ҳолларда – экстрасистолия, тахикардия, артериал гипертензия, периферик шишлар, юзаки тромбофлебит.\nНафас тизими томонидан: кам ҳолларда – брадипноэ;\nОвқат ҳазм қилиш тизими томонидан: тез-тез – кўнгил айниши, қусиш; тез-тез эмас – абдоминал оғриқ, диспепсия, диарея, қабзият, гематемезис, оғизни қуриши; кам ҳолларда – МИЙ аъзоларини эрозив-ярали шикастланишлари, шу жумладан қон кетиши ва перфорация, анорексия, жигар ферментлари фаоллигини ошиши, сариқлик.\nСийдик чиқариш тизими томонидан: кам ҳолларда – полиурия, буйрак санчиғи, протеинурия, кетонурия.\nРепродуктив тизим томонидан: кам ҳолларда – аёлларда – ҳайз кўриш циклини бузилиши, эркакларда – простата безининг фаолиятини бузилиши.\nСуяк-мушак тизими томонидан: кам ҳолларда – мушаклар спазми, бўғимлардаги ҳаракатни қийинлашиши.\nДерматологик реакциялар: баъзида – дерматит, тошма, кўп терлаш; кам ҳолларда – ҳуснбузар тошмаси.\nАллергик реакциялар: кам ҳолларда – эшакеми.\nМаҳаллий ва умумий реакциялар: тез-тез – инъекция қилинган жойда оғриқ; тез-тез эмас – яллиғланиш реакциялари, гематома, инъекция қилинган жойда геморрагиялар, қизиб кетиш ҳисси, эт увишиши, толиқиш; кам ҳолларда – белда оғриқ, хушдан кетиш, иситма.\nБошқалар: асосан тизимли қизил югурик (ТҚЮ) ёки бириктирувчи тўқималарнинг аралаш касалликлари бўлган пациентларда асептик менингит, гематологик бузилишлар (пурпура, апластик ва гемолитик анемия, кам ҳолларда – агранулоцитоз ва суяк кўмигининг гипоплазияси) кузатилиши мумкин.\nдекскетопрофенга ёки бошқа НЯҚП га ёки препаратнинг таркибига кирувчи ёрдамчи моддаларнинг ҳар бирига юқори сезувчанликда;\nанамнезида шундай таъсир механизмига эга бўлган моддалар (ацетилсалицил кислотаси ва бошқа НЯҚВ) ни қўллаш оқибатида ривожланган астма ҳуружлари, бронхоспазм, ўткир ринит, уртикариялар ёки ангионевротик шишни бўлганида;\nпациентларда меъда ва ўн икки бармоқли ичакнинг фаол яра касаллиги бўлганида ёки яра касаллигини такрорланувчи ҳуружлари (икки ва ундан ортиқ ҳуружлар) кузатилганида;\nмеъда-ичакдан қон кетишларида (шу жумладан НЯҚВ ни илгари қабул қилиш билан боғлиқ), бошқа фаол қон кетишларида;\nКрон касаллиги, носпецифик ярали колитда;\nжигар фаолиятини оғир даражадаги бузилишларида (Чайлд-Пью шкаласи бўйича 10-15 балл);\nбуйрак фаолиятини оғир даражадаги бузилишларида (КК < 50 мл/мин);\nбронхиал астмада (шу жумладан анамнезида);\nоғир даражадаги юрак етишмовчилигида;\nгеморрагик диатез ёки бошқа коагулопатияларда;\nҳомиладорликнинг учинчи уч ойлиги ва лактация даврида;\nПрепаратнинг таркибида этанол борлиги сабабли уни эпидурал, мия қобиғи остига ёки қобиқ ичига юбориш учун қўллаш мумкин эмас.\nТўғри келмайдиган мажмуалар\nБир қанча НЯҚП, шу жумладан салицилатларни юқори дозаларда (суткада 3 г дан ортиқ) бир вақтда буюриш меъда-ичакдан қон кетишлар ва синергик таъсири оқибатида яраларни ривожланиш ҳавфини оширади.\nТиклопидин ва профилактик дозалардан ортиқ дозаларда перорал антикоагулянтлар, гепарин билан бир вақтда қўлланганида тромбоцитлар агрегациясини ингибиция қилиниши ва МИЙ нинг шиллиқ қаватини шикастланиши туфайли қон кетишини ривожланиш ҳавфи ошади.\nНЯҚП плазмада литийнинг концентрациясини токсик даражагача оширади, шу сабабли НЯҚП буюрилганида, дозаси ўзгартирилганида ва бекор қилинганидан сўнг ушбу кўрсаткични назорат қилиш керак.\nМетотрексатнинг юқори дозалари (ҳафтада 15 мг ва ундан ортиқ) билан бирга қўлланганида, НЯҚП билан даволаниш вақтида метотрексатнинг буйрак клиренсини пасайиши оқибатида унинг гематологик токсиклигини ошиши кузатилади.\nГидантоинлар ва сульфаниламид препаратлари билан бир вақтда қўлланганида бу препаратларнинг токсик таъсирини кучайиш ҳавфи мавжуд.\nДиуретиклар, ААФ ингибиторлари билан бир вақтда қўллаш зарурати бўлганида, НЯҚП билан даволаш организмнинг сувсизланиши (калавалар фильтрациясини простагландинларнинг синтезини сусайиши оқибатида пасайиши) бўлган пациентларда ўткир буйрак етишмовчилигини ривожланиш ҳавфи билан ифодаланишини ҳисобга олиш керак. НЯҚП баъзи препаратларнинг гипотензив самарасини камайтириши мумкин. Диуретиклар билан бир вақтда буюрилганида НЯҚП ни буюришдан олдин пациентда сув-электролитлар мувозанатини бузилиши йўқлигига ишонч ҳосил қилиш ва буйрак фаолиятини назорат қилиш керак.\nМетотрексатнинг кичик дозалари (ҳафтада 15 мг дан кам) билан бир вақтда қўлланганида НЯҚП билан даволаниш фонида метотрексатнинг буйрак клиренси пасайиши сабабли унинг гематологик токсиклиги ошиши мумкин. Бир вақтда даволашнинг биринчи ҳафтасида қон ҳужайраларининг миқдорини ҳар ҳафта назорат қилиш керак. Буйрак фаолиятини ҳатто енгил даражада бузилишлари бўлган пациентларни, шунингдек кекса ёшдаги шахсларни яхшилаб тиббий кузатиш керак.\nПентоксифиллин билан бир вақтда қўлланганида қон кетишини ривожланиш ҳавфи ошади. Жадал клиник мониторинг ўтказиш ва қон кетиш вақтини (қон ивиш вақти) тез-тез назорат қилиш керак.\nЗидовудин билан бир вақтда қўлланганида НЯҚП буюрилгандан сўнг бир ҳафтадан кейин ретикулоцитларга таъсир қилиши орқали эритроцитларга токсик таъсирининг ошиш ҳавфи мавжуд бўлиб, бу оғир даражадаги анемияни ривожланишига олиб келади. НЯҚП билан даволаниш бошланганидан сўнг 1-2 ҳафтадан кейин қон ҳужайраларининг барча элементларини, шу жумладан ретикулоцитларни назорат қилиш керак.\nНЯҚП таъсирида сульфонилмочевина ҳосилаларини плазма оқсиллари билан боғланган жойидан сиқиб чиқариши оқибатида уларнинг гипогликемик таъсири кучайиши мумкин.\nҚуйи молекуляр гепарин препаратлари билан бир вақтда қўлланганида қон кетишини ривожланиш ҳавфи ошади.\nАлоҳида эътиборни талаб қиладиган дорилар мажмуаси\nНЯҚП бета-адреноблокаторларнинг гипотензив самарасини камайтириши мумкин, бу простагландинларнинг синтезини ингибиция қилишиши билан ифодаланади.\nЦиклоспорин ва такролимус билан бир вақтда қўлланганида НЯҚП буйрак простагландинларига таъсир қилиши орқали нефротоксиклигини кучайтириши мумкин. Мажмуавий даволашни ўтказиш вақтида буйрак фаолиятини назорат қилиш керак.\nТромболитиклар билан бир вақтда буюрилганида қон кетишини ривожланиш ҳавфи ошади.\nПробенецид билан бир вақтда қўлланганида плазмада НЯҚП нинг концентрацияси ошиши мумкин, бу буйраклар орқали секрециясини ингибиция қилиниши ва/ёки глюкурон кислотаси билан конъюгацияси орқали ифодаланиши мумкин. Бу НЯҚП нинг дозага тузатиш киритиш талаб этади.\nНЯҚП қон плазмасида юрак гликозидларининг концентрациясини ошириши мумкин.\nПростагландинлар синтезини ингибиторлари таъсирида мифепристоннинг самарадорлигини назарий жиҳатдан ўзгариш ҳавфи борлиги сабабли, НЯҚП ни мифепристон бекор қилинганидан сўнг камида 8-12 суткадан кейин буюриш керак.\nИнфен мушак ичига ва вена ичига қўллаш учун эритмани кичик ҳажмларда (масалан, шприцда) допамин, прометазин, пентазоцин, петидин ёки гидроксизин эритмалари билан аралаштириш мумкин эмас, чунки эритмада чўкма ҳосил бўлади. Инфузия учун суюлтирилган эритмаларни прометазин ёки пентазоцин билан аралаштириш мумкин эмас.\nИнфенни ушбу йўриқномада кўрсатилган препаратлардан ташқари бошқа препаратлар (эритувчилар) билан бир вақтда (бир шприцда, бир флаконда ва бошқалар) қўллаш мумкин эмас.\nИнфен препаратини НЯҚП, шу жумладан циклооксигеназа-2 нинг селектив ингибиторлари билан бирга қўллашдан сақланиш керак.\nДекскетопрофен трометамол билан даволашни бошлашдан олдин ва анамнезида эзофагит, гастрит ва/ёки яра касаллиги бўлганида, бу касалликлар ремиссия босқичида эканлигига ишонч ҳосил қилиш керак. МИЙ патологиясини симптомлари бўлган ва анамнезида меъда-ичак касалликлари бўлган беморларда овқат ҳазм қилиш йўлларининг ҳолатини, айниқса меъда-ичакдан қон кетишини аниқлаш учун мониторинг ўтказиш керак.\nМеъда-ичак яралари ёки қон кетишининг ривожланиш ҳавфини ошириши мумкин бўлган воситалар: перорал кортикостероидлар, антикоагулянтлар, масалан, варфарин, серотонинни қайта қамраб олинишини селектив ингибиторлари ёки аспирин каби антиагрегантларни бир вақтда қабул қилаётган пациентларга препаратни эҳтиёткорлик билан буюриш керак.\nЖигар ва/ёки буйрак фаолиятини бузилиши бўлган пациентлар, шунингдек артериал гипертонияси ва/ёки юрак етишмовчилиги бўлган беморларга препаратни эҳтиёткорлик буюриш керак, чунки уларда НЯҚВ қўллаш фонида буйрак фаолияти ёмонлашиши, организмда суюқликни ушланиб қолиши мумкин.\nИнфен препаратини ҳомиладорликни учинчи уч ойлигида ва лактация даврида қўллаш мумкин эмас. Ҳомиладорликнинг биринчи ва иккинчи уч ойликларида Инфен препаратини қўллаш зарурати бўлганида, шифокорнинг тавсиясига кўра, минимал дозаларда ва энг қисқа вақт давомида қўллаш мумкин.\nИнфен препаратини болаларда қўллаш ҳавфсизлиги ва самарадорлиги аниқланмаган.\nПрепарат билан даволаниш фонида бош айланиши ва уйқучанлик кузатилиши мумкинлиги сабабли диққатни жамлаш қобилиятини ва психомотор реакциялар тезлигини пасайтириши мумкин.\nДозани ошириб юборилишининг симптомлари номаълум. Шунга ўхшаш дори препаратлари меъда-ичак йўллари томонидан бузилишлар (қусиш, анорексия, қоринда оғриқ) ва нерв тизими томонидан бузилишлар (уйқучанлик, бош айланиши, дезориентация, бош оғриқлари) ни келтириб чиқарадилар.\nДозаси бехосдан ошириб юборилганида беморнинг ҳолатига мувофиқ равишда симптоматик даволашни зудлик билан бошлаш керак.\nДекскетопрофен трометамол организмдан диализ ёрдамида чиқарилади.\nЭритма 2 мл дан қаҳрабо рангли I тип шиша флаконда 13 мм ли бромбутил резина тиқин ёпилган, 13 мм ли флип оф алюмин қопқоқ билан маҳкамланган.\n1 флакон давлат ва рус тилларидаги тиббиётда қўллаш бўйича йўриқномаси билан бирга картон қутига жойланган.


08 декабр 2021, Тошкент вақти: 16:49\nЧерногория президенти Мило Джуканович «Дин эркинлиги тўғрисидаги» қонунга киритиш таклиф қилинаётган ислоҳотларни тасдиқлашдан бош тортди.\nҚонунни этник серблар ва серб православ черкови кескин танқид қилиб келади.\n29 декабрь куни сербларни қўллаб-қувватловчи партиялардан ташкил топган ва Сербия православ черкови билан алоқадор ҳукмрон коалициянинг 41 нафар депутати «Дин эркинлиги тўғрисидаги» қонунга ўзгартириш киритишни қўллаб овоз берган эди.\nМухолифат эса қонун лойиҳасини бойкот қилди.\nПрезидент маъмурияти овоз бериш пайтида парламентда етарлича депутат бўлгани номаълум эканини иддао қилди.\nДжуканович узоқ вақт ҳукмрон бўлган ва айни дамда мухолифатга ўтган «Социалистларнинг демократик партияси»га етакчилик қилади.\nАгар депутатлар «Дин эркинлиги тўғрисидаги» қонунга тузатиш киритиш ҳақидаги қонун лойиҳасини такрор маъқулласа, президент уни имзолаши шарт.\nЮгославия тарқалиб кетганидан бери деярли 30 йил давомида Черногорияга етакчилик қилиб келаётган Джуканович серб православ черкови таъсирини озайтиришга бел боғлаган.


26 январ 2021, Тошкент вақти: 23:07\nФранция ташқи ишлар вазири Филип Дуст Блази ҳамда унинг британиялик ҳамкасби Ким Ҳовелснинг Исроил ташқи сиёсат маҳкамаси раҳбари Тзипи Ливни ҳамда ҳукуматнинг бошқа расмийлари билан учрашиши кутилмоқда.\nГермания дипломатияси раҳбари Франк Уолтер Штенмейер эса Қуддусда Исроил мудофаа вазири Амир Перес билан учрашди.\nГарчи А.Перес юзага келган можарони дипломатик йўллар билан ечишни маъқуллаган бўлса-да, Исроил ҳарбий ҳаракатларни тўхтатмаслигини билдирди.\n“Биз ҳарбий ҳаракатларимизни давом эттирамиз. Мақсад кенг дипломатик платформа яратишдир. Биз олдимизга қўйилган мақсадга эришамиз. Биз ҳарбий амалиëтлар силсиласида халқаро дипломатик уринишлар ўз самарасини беряпти, деб ҳисоблаймиз”, - деди А.Перес.\nАҚШ ҳам Исроилнинг ҳарбий амалиëтларини қўллаб-қувватламоқда.\nИсроилнинг ҳарбий ҳаракатлари оқибатида эса Ливандаги гуманитар вазият тобора ёмонлашиб бормоқда.\nЛиваннинг Сидон шаҳри маҳаллий маъмурияти раҳбари Абдул Раҳмон ал-Басрий “Рейтерс” ахборот агентлигига берган интервюсида минглаб кишилар гуманитар ëрдамга муҳтожлигини айтди.\n“Марказий маъмурият, яъни Байрут одамларга етарлича ëрдам кўрсата олмаяпти. Ҳукумат томонидан кўрсатилаëтган ëрдамлар жуда кеч келяпти ва улар етарли эмас. Аммо биз халқаро жамоатчиликдан ҳам ҳеч қандай ëрдам олаëтганимиз йўқ. Энди-энди ноҳукумат ташкилотлар шаҳарда пайдо бўла бошлади. Улар вазиятни ўрганмоқда, аммо улар кўрсатаётган ëрдам камлик қилиши ва кеч кўрсатилишидан хавотирдаман”, - деди ал-Басрий.\nАҚШ президенти Жорж Буш ўзининг ҳафталик радиомурожаатида давлат котиби Кондолиза Райсни минтақага жўнатаëтгани ва “Ҳизбаллоҳ” билан тинчликка имзо чекиб бўлмаслигини таъкидлади.\n“Минтақа раҳбарлари билан юзага келган можарони бартараф этишнинг энг тўғри йўлларини муҳокама қилиш мақсадида мен К.Райсни Яқин Шарққа жўнатяпман. Райс бўҳронни ҳал этиш учун террорчилар ва уларни қўллаб-қувватлаëтган одамларга қарши туриш кераклигини етказади. Кўп йиллар мобайнида Сурия “Ҳизбаллоҳ”нинг ҳомийси бўлиб келди ҳамда Эронда ишлаб чиқилган қурол-аслаҳаларни уларга етказишда воситачи ролини бажарди. Эрон ҳам ядровий дастури устида иш олиб бораëтгани ҳамда террорчи ташкилотларга ëрдам бериши билан халқаро жамоатчиликни хавотирга солиб келмоқда. Уларнинг ҳаракатлари бутун Яқин Шарққа таҳдид солмоқда ва юзага келган бўҳронни бартараф этишда тўсқинлик қилмоқда”, - деди Жорж Буш.\nЖорж Буш, шунингдек, Исроил ва “Ҳизбаллоҳ” ўртасида юзага келган можаронинг Ливандаги ëш демократияга салбий таъсир кўрсатиши мумкинлигидан огоҳлантирди. У “Ҳизбаллоҳ” Ливанга “дўст эмаслиги”ни таъкидлади.\nЎз навбатида, ўтган жума куни К.Райс ўт очишнинг тўхтатилиши “Ҳизбаллоҳ”га келажакда Исроилга қарши ҳужумларни қайта бошлашга имкон бериши мумкинлигини айтган эди.\nИсроил ҳарбийлари эса Ливанга қарши ҳаракатларни тўхтатмоқчи эмасга ўхшайди. Якшанба куни улар “Ҳизбаллоҳ” жангарилари яшириниб олгани гумон қилинаëтган Сидон порти ҳамда Байрут ва Баалбек шаҳарларига ҳаводан зарбалар берди. Бир кун аввал исроилликлар “Ҳизбаллоҳ”га қарашли ракеталар жойлаштирилгани тахмин қилинган Моурун ал-Рас қишлоғига ҳаводан ҳужум уюштирганди.\n“Ҳизбаллоҳ” ҳам жим ўтиргани йўқ. Якшанба куни ушбу ташкилотнинг Ҳайфага ракеталар отиши оқибатида икки киши ҳалок бўлгани хабар қилинмоқда.


iPhone 14 да қандай муҳим ўзгариш бўлиши очиқланди | Qalampir.uz\niPhone 14 да қандай муҳим ўзгариш бўлиши очиқланди\nТехнология\t28 Июль 09:15 10150\niPhone 14 смартфонининг Pro версиясини ишлаб чиқаришда зангламайдиган пўлат ўрнига титан ишлатилади. Бу ҳақда JP Morgan Chase холдинг компанияси инвесторлари ҳисоботига асосланиб “ArsTechnica” маълум қилди.\nТаҳлилчиларнинг фикрига кўра, бу 2022 йилда чиқариладиган iPhone 14 дизайнидаги энг муҳим ўзгариш бўлади. iPhone 14 бошқа iPhone моделларидан хусусиятлари ва ишлаб чиқариш жараёнида титан ишлатилиши жиҳатидан фарқ қилади.\nЯнги материал тирналишга, коррозияга, эгилишга нисбатан анча чидамли, шунингдек, пўлатга нисбатан енгилроқ. Шуни таъкидлаш керакки, гап смартфоннинг металл қирралари ҳақида кетмоқда. MagSafe симсиз қувватлагичнинг тўғри ишлашини таъминлаш учун унинг орқа қисми шишадан ясалади.\nМаълумот ўрнида, Apple илгари титан материалини смартфонларда ишлатмаган ва ҳозирги iPhone 12 Prо моделлари зангламайдиган пўлатдан ясалган.\nБундан ташқари, JP Morgan Chase Appleнинг iPhone 14 мини ишлаб чиқармаслиги ҳақидаги яна бир сўнгги хабарни тасдиқлади.\niPhone 12 iPhone 14 iPhone 13 iPhone 11 iPhone 10\n20 Сентябрь 18:17 43352\n20 Сентябрь 13:55 38470


Шавкат Мирзиёев ҳарбийларнинг фарзандлари учун қурилган боғчага борди | Qalampir.uz\nШавкат Мирзиёев ҳарбийларнинг фарзандлари учун қурилган боғчага борди\nЖамият\t17 Октябрь 2019 17:35 2702\nАввал хабар берганимиздек, Ўзбекистон Республикаси Президент Шавкат Мирзиёев бугун, 17 октябрь куни расмий ташриф билан Сурхондарё вилоятига жўнаб кетди.\nҚайд этиш керакки, Давлат раҳбари ташаббуси билан мактабгача таълим тизимини юксалтириш, болаларни мактабга сифатли тайёрлаш масаласига алоҳида эътибор қаратилмоқда. Жойларда болаларни мактабгача таълим билан тўлиқ қамраб олиш мақсадида давлат-хусусий шериклик асосида замонавий боғчалар қурилиб, фойдаланишга топширилмоқда.\nДенов туманидаги Боғи Эрам маҳалласида "Меҳнат фаровон ҳаёт" фермер хўжалиги томонидан 150 ўринли “Смарт кидс” нодавлат мактабгача таълим муассасаси барпо этилди. Икки қаватли мазкур боғча чет тилларга ихтисослашган бўлиб, болалар инглиз, рус ва корейс тиллари бўйича бешта гуруҳда тарбияланади. Бундан ташқари, боғчада спорт, мусиқа ва санъат турлари бўйича тўгараклар фаолияти йўлга қўйилган.\nДавлат раҳбари боғчада яратилган шароитларни кўздан кечирди, тарбиячилар билан мулоқот қилди. Боғча тарбияланувчилари Президентга Бешта ташаббус ҳақида шеър айтиб берди. Давлат раҳбари болаларга совғалар топширди.\nШавкат Мирзиёев боғчаларда болалар маънавий бой бўлиб улғайишига кўпроқ эътибор қаратиш, боғчани қурган тадбиркорнинг хайрли ишини кенг тарғиб қилиш кераклигини таъкидлади.\n"Тадбиркорларимизнинг шароитни тушуниб боғчалар қураётгани ҳозирги сиёсатимизга кўмак", деди Шавкат Мирзиёев. "Бундай боғчалар асосий эътиборни бола тарбиясига қаратади, давлат боғчалари билан рақобатда ишлайди".\nМаълумки, олис ва чекка ҳудудлардаги кам хонадонли аҳоли пунктларида боғчалар қуриш ўзини оқламайди. Шуни ҳисобга олиб, мобиль боғчалар таклиф қилинмоқда. Бунинг учун "Исузу" автобуси боғча хонаси кўринишида модернизация қилиниб, жиҳозланди. "Ақлвой" деб номланган мобиль боғчалар чекка ҳудудларга бориб, болаларга кундуз куни таълим-тарбия беради. Яна бир жиҳати, мобиль боғчалар учун 2 сотих ерда ўйин майдончаси барпо этилади. Бу болаларга анъанавий боғчалардагидек шароитда тарбияланиш имконини беради.\n04 Июнь 09:08 49130\n03 Июнь 11:21 39662\n04 Июнь 20:45 39622\n03 Июнь 21:22 29584\n04 Июнь 02:14 24278


Ака-укалик стартапи: дунёнинг энг ёш миллиардерлари - Terabayt.Uz\nДунёдаги энг ёш миллиардерлар дея 2016 йил ноябридан буён Stripe мобил тўлов сервиси асосчилари ака-ука Жон ва Патрик Коллисонлар ҳисобланади, улар тегишли равишда 26 ва 28 ёшда. Молиялаштиришнинг навбатди даврасидан кейин инвесторлар компанияни 9,2 миллиард долларга баҳолади, натижада ака-укаларнинг Stripe капиталидаги улушлари 1,1 миллиард долларга (ҳар бирида) етди, деб ёзади Daryo.uz.\nЎз стартапига ёш ирландияликлар 2011 йилда асос солган, ўшанда Жон Гарвард университетидаги, Патрик эса Массачусетс технология институтидаги ўқишини ташлаган эди. Улар iOS ва Android’да ишловчи мобил дастурлар, сайтларнинг мобил версиялари билан осон интеграциялашадиган тўлов тизимини яратди. Тезда Sequoia Capital, Andreessen Horowitz каби машҳур венчур фондлар, шунингдек, PayPal асосчилари Питер Тил, Макс Левчин, Илон Маск лойиҳага ишонч билдирди. Бугунги кунда лойиҳага киритилган венчур сармояларининг умумий қиймати 440 миллион доллардан ошади.\nЭнди Stripe BestBuy ва Adidas каби йирик сотувчилар, Американинг оммабоп такси сервислари, ресторандан таом келтириб берувчи сервислари, краудсорсинг курьерлик хизматлари билан ишлайди. Бунинг устига, Stripe Facebook ичидаги, KickStarter ва IndieGogo краудфандинг платформаларидаги тўловларни таъминлайди, Twitter’га харидлар билан экспериментларни амалга оширишда ёрдам беради, Apple билан эса ApplePay ишга тушгунича ишлаган.\nForbes ҳисоб-китобларига кўра, Stripe ичидаги транзакциялар ҳажми йилига 20 миллиард доллардан ошади, даромад эса йилига 450 миллион долларни ташкил қилиши мумкин.


17.04.2018 10:35 0 4785\nЖорий йилнинг 25 март куни Россия Федерациясининг Кемерово шаҳрида юз берган фожеа хусусида «Инсон ва қонун» газетасида таҳлилий мақола эълон қилинди. Мақолада мазкур ҳолат мамлакатимизда юз бермаслиги учун қандай чоралар кўрилаётганига бағишланган. Қуйида мақолани эълон қиламиз.\n«Зимняя вишня» кўнгилочар савдо марказида кучли ёнғин содир бўлди. Натижада 64 нафар одам ҳалок бўлди. Энг ёмони, ҳалок бўлганларнинг 41 нафарини ёш болалар, мактаб ўқувчилари ташкил этади. Ҳаётининг сўнгги лаҳзаларида болаларнинг ота-оналарига: «Отажон, онажон, биз ёнаяпмиз, биз ўляпмиз», деб қилган қўнғироқлари ва ёзган SMSларини ойнаи жаҳон орқали кўзимизда ёш билан кўрдик.\nЖабрдийдаларга қалбан ҳамдард бўлиб, «боланинг бегонаси бўлмайди», деган нақлнинг нақадар тўғри эканига яна бир карра амин бўлдик. Айниқса, ота-она, уч фарзанди ва синглиси каби бутун бошли оилаларнинг ҳалок бўлишини, биз ўзбеклар ҳатто душманимизга ҳам раво кўрмаймиз. Россия оммавий ахборот воситалари томонидан дастлабки берилган маълумотларга қараганда, ёнғин содир бўлган вақтда савдо марказидаги ёнғинни автоматик равишда сезиш ва овозли хабар бериш қурилмалари ишламагани, қаватлар қисқа вақтда тутунга тўлиб, оқибатда, фуқароларнинг аксарияти хоналарда қамалиб қолгани, шунингдек, савдо маркази ходимлари томонидан фуқароларни эвакуация қилиш ишларини тўғри ташкил қила олмагани маълум бўлди. Болалар ўйин-аттракцион майдончалари, кинотеатрлар бинонинг учинчи-тўртинчи қаватларида жойлашгани, ўзи очилиб-ёпиладиган магнит эшикларнинг электр энергиясида носозликлар келиб чиққан пайтида очилмаслик ҳолатлари, ёнғин хавфсизлиги сигнализацияларининг ишламаслиги, фавқулодда ҳодисаларга мажмуа томонидан тайёр эмаслиги рўй-рост айтиб ўтилди.\nФожиа тафсилотлари билан танишар эканмиз, пойтахтимиздаги фарзандларимизнинг севимли масканларига айланиб улгурган «Мегапланет», «Парус», «Самарқанд дарвоза» каби мажмуалар кўз олдимизда намоён бўлди. Биз пойтахтимиздаги савдо-кўнгилочар мажмуалардаги ҳолатни билиш учун мутасадди муассасалар билан боғландик.\nТошкент шаҳар ИИББ ЁХБ ЁН ва ПБ катта муҳандиси, майор:\n— Кемерово шаҳридаги ёнғин сабабли кўплаб фуқароларнинг ҳалок бўлиши қалбимизни ларзага солди. Айни дамларда Тошкент шаҳар ИИББ ёнғин хавфсизлиги хизмати ходимларининг барча диққат-эътибори пойтахтимизда жойлашган йирик савдо кўнгилочар мажмуаларга қаратилган. Юқоридаги нохуш ҳолатларнинг олдини олиш мақсадида 2018 йилнинг 29 мартидан то шу кунгача пойтахтимизда жойлашган «Мегапланет», «Next», «Жуманжи», «Парус», «Шарқона ягона савдо», «Макро», «Самарқанд дарвоза» каби йирик савдо марказларида ёнғин ўчириш амалий тактик машғулотлари ўтказилди. Машғулотлар давомида марказ ходимлари ва унга ташриф буюрган фуқаролар билан ёнғин ва бошқа фавқулодда ҳолатлар содир бўлганда эвакуация қилиш ишлари ташкиллаштирилиб, машғулотлар давомида марказларнинг захира чиқиш йўлларининг ҳолати, ёнғинни автоматик равишда сезиш ва овозли хабар бериш қурилмаларининг созлиги, бирламчи ёнғин ўчириш воситалари билан қай даражада таъминланганлиги ҳамда ёнғин вақтида ходимлар ўз вазифаларини билишлари ўрганиб чиқилди. Машғулотлар якунида қатнашувчилар билан ёнғин хавфсизлиги борасида суҳбат ўтказилди. Масалан, пойтахтимиздаги энг йирик мажмуа 3000 кишигача одам бўлиши мумкин бўлган «Самарқанд дарвоза» савдо марказида ҳам ўқув-машғулоти ташкил этилди. 50 дан зиёд фуқаролар кинозалда фильм томоша қилаётган пайтда эвакуация ҳақида чақириқ овози эълон қилинди. Фуқаролар йўриқномалар асосида хотиржам бинони тарк эта бошлашди. Лекин айрим фуқаролар ўзларини йўқотиб, юқори қаватларга кўтарилиб кетишди. ЁХБ ходимлари махсус «автозиналар» ёрдамида уларни «қутқаришди». Ёнғин хавфсизлигини таъминлаш борасидаги бу каби тадбирлар келгусида давом эттирилиши режалаштирилган.\n«Самарқанд дарвоза» савдо мажмуаси директори:\n— «Самарқанд дарвоза» номидаги савдо кўнгилочар мажмуаси 2013 йил қурилган бўлиб, бинонинг ёнғинга чидамлилиги 2-даражали, умумий майдони 19600 кв.м.ни ташкил қилади. Бино деворлари пишиқ ғиштдан, қаватлараро ёпилмалар монолит бетондан қурилган. Поллари бетон, мармар, керомагарнет, алюминий панем, «Аристрон» алюмин панеллар катта тош ойналар фасадлари замонавий катта ҳажмдаги ойналар билан қопланган. Ташқи деворлар метал каркаска 3 рангдаги керамик плиталар билан ишланган. Оралиқ алюмин витраж профил билан ишланган 1-қават каркасдаги 10-12 мм қалинликдаги витраж ойналари билан ишланган. Ташқи тўсиқлар антаалюминий ва металдан бажарилган. Томининг ёпилмаси бетон қурилма, устидан руберойт қопламаси билан қопланган. 2-қаватдан 5-қаватгача чўққи гумбазли ёруғ бўшлиқ мавжуд. Мажмуада 6 та юк пассажир лифти, эскалатор, траболатор ва 5 та эвакуацион зиналар мавжуд.\nБинонинг олд томонида 3 та, шунингдек, орқа ва ён томонларида 5 та захира чиқиш эшиклари мавжуд. Бино ёнғинга қарши замонавий қурилмалар билан жиҳозланган. Тутундан огоҳлантирувчи датчик, сув пурковчи сплинкер мосламалари туну кун ишлаб турибди. Ҳар қаватда эвакуация учун захира йўлаклари мавжуд бўлиб, улар орқали автотураргоҳга чиқиб кетиш мумкин. Бинонинг ҳар бир қаватида 120 дан ортиқ ёнғин хавфсизлиги қутилари ўрнатилган. Бинога 400 дан ортиқ видеокузатув камералари ўрнатилган бўлиб, қатъий назорат остидадир. Бинодаги 200 дан ортиқ ишчи ходимлар ёнғин хавфсизлиги қоидалари ва йўриқномаларига амал қилган ҳолда иш олиб борадилар. Бир сўз билан айтганда, мажмуамиз ёнғин хавфсизлиги қоидаларига ҳамиша амал қилиб келади ва бу борадаги ҳаракатларимизни асло сусайтирмаймиз.\nФавқулодда вазиятлар вазирлиги Матбуот хизмати бошлиғи:\n— Кўнгилсиз ходисаларнинг содир бўлмаслиги учун уларнинг олдини олиш, экстремал вазиятларда аҳолини тўғри ҳаракат қилишга ўргатиш инсонлар ҳаёти ва соғлиғини сақлаб қолишнинг асосий услубларидан биридир. Зотан, фавқулодда вазиятларнинг олдини олиш ва содир бўлганда тўғри ҳаракатни амалга ошириш борасида тайёргарликдан ўтган инсон ярим қутқарилган инсондир.\nКўнгилочар савдо марказларида ўтказиладиган муҳофаза тадбирларига алоҳида тўхталадиган бўлсак, Фавқулодда вазиятлар вазирлиги томонидан 2016 йилда «Мегапланет», «Next», «Самарқанд дарвоза» кўнгилочар-савдо марказлари ҳамда вилоятлар марказларидаги одамлар оммавий тўпланадиган жойларда раҳбарият ва ишчи хизматчиларнинг тайёргарлигини ошириш мақсадида 40 га яқин махсус-тактик ўқув машқлари ўтказилган.\nЖорий йил 28 мартдан 10 апрелга қадар Қорақалпоғистон Республикаси, вилоятлар ва Тошкент шаҳридаги 60 дан ортиқ кўнгилочар йирик савдо марказларида ўқув-машғулотлари ўтказилди. Ҳозирда бу каби тадбирлар давом эттирилиб, Қорақалпоғистон Республикаси, вилоятлар ва Тошкент шаҳридаги савдо фаолияти билан шуғулланувчи йирик корхоналар (ҳар хил турдаги очиқ ва ёпиқ бозорлар)да ҳам ўқув машқлари ўтказилиши режалаштирилган.\nБугунги кунда, тадбиркорлик субъектлари фаолиятини текшириш – мувофиқлаштирувчи органлар томонидан рухсат берилгандан сўнг амалга оширилишини инобатга олиб, текширишлар ўрнига хавфсизликни таъминлашга қаратилган чоралар кўрилганлигини ўрганиш, тарғибот-ташвиқот ишларини олиб бориш, амалий ўқув машқларини ўтказиш тадбирлари олиб борилмоқда. Ушбу тадбирлар фавқулодда вазиятлар, ички ишлар, соғлиқни сақлаш вазирликлари ва маҳаллий давлат ҳокимияти органлари ҳамкорлигида амалга оширилмоқда.\nЎқув-машқлари давомида асосий эътибор — фавқулодда вазиятлар содир бўлганда шаҳар (туман) ФВДТ хизматларининг куч-воситалари билан ҳамкорликда ҳаракат қилиш бўйича объект раҳбарияти ва ишчи хизматчиларнинг кўникмаларини оширишга қаратилган бўлиб, унда ёнғин содир бўлганда тўғри ҳаракат қилиш, савдо мажмуаларидан одамларни эвакуация қилиш ва жабрланганларга биринчи ёрдам кўрсатиш бўйича амалий ҳаракатлар бажарилади.\nЎқув машғулоти давомида аниқланган камчиликларни бартараф этиш бўйича тегишли таклиф ва кўрсатмалар берилади.\nЗамонавий йирик савдо мажмуалари — фуқароларнинг кундалик харид қилиш ва маданий ҳордиқ чиқариш учун энг қулай ва оммабоп масканларига айланган.\nУшбу мажмуаларда хавф-хатар юзага келиши ҳақида фикр туғилиши қийин бўлса-да, уни эътибордан чиқариш мумкин эмаслигини англашимиз керак.\nЖумладан, энг кўп учрайдиган хатар — ёнғиндан сақланиш учун қуйидаги оддий қоидаларга амал қилишимиз зарур:\nсавдо марказларига кирганингизда ўзингиз юрган йўлингиз (маршрут)ни эслаб қолишга ҳаракат қилинг, чунки кутилмаганда уни дарҳол тарк этишингиз керак бўлиб қолиши мумкин;\nасосийси фавқулодда эвакуация йўлаклари жойлашувига эътибор беринг, одатда улар махсус ёзувлар ёки алоҳида белгилар билан кўрсатилади (масалан: кўрсаткич, югураётган одам ва ҳ.к белгилари);\nсавдо марказларида тутунни кўришингиз ёки тутун ҳидини сезишингиз билан саросимага тушманг, ўзингизни қўлга олинг ва дадил ҳаракатланинг, аввало, хавфнинг ҳақиқий кўламини баҳолашга ҳаракат қилинг, агар ушбу савдо маркази сизга таниш бўлса, уни энг хавфсиз йўналишда тарк этишга ҳаракат қилинг, хавфсиз жойга чиқиб бўлиб, ёнғин хавфсизлиги ходимларига қўнғироқ қилинг;\nкўп миқдорда тутун билан қопланган жойга имкон қадар яқинлашманг;\nюқори қаватларга чиқманг, четларда жойлашган хоналарга яширинишга уринманг;\nёнғин пайтида лифтдан фойдаланманг, уни исталган вақтда тўхтатиб қўйишлари мумкин;\nёнғин пайтида энг муҳими — нафас олиш йўлларини заҳарли тутундан ҳимоя қилишдир, бунинг энг осон йўли — намланган дастрўмол ёки бошқа мато билан нафас олиш йўлларингизни беркитинг (агар матони намлашнинг иложи бўлмаса, у ҳолда қуруқ мато ҳам бўлади);\nиложи борича пастроқда жойлашинг, чунки тутун концентрацияси қуйида камроқ бўлиб, юқорида кўпроқ тўпланади;\nоёқ остида қолиб кетмаслик учун керакли жойга ўртача тезлик билан чиқишга ҳаракат қилинг;\nтутун ичида кўриш ёмонлашганда, деворлар ёки тутқичларга суяниб, ҳаракатланинг;\nагар йўлингизда ҳарорат кўтарилиб кетаётганини ҳис қилсангиз, ортга қайтинг;\nоломон орасида қолиб кетсангиз, қўлларингизни мушт қилиб, тирсакларингизни эгинг ва уларни икки ён томонингизга босинг, оёқларингизни олдинга тираб, танангизни орқага ташланг, ортингиздаги босимни ушлаб туришга ва олдиндан жой бўшатиб ҳаракатланинг;\nагар кийимингиз ёнаётган бўлса, ҳар қандай ҳолатда ҳам югуриш мумкин эмас, чунки югуриш алангани кучайтиради. Оловни ўчириш учун ерга ётиб думалаш ёки ёнаётган кийимни ечиб ташлашга ҳаракат қилинг. Кислороднинг олов билан киришишини чеклаш учун ўзингизни қаттиқ мато ёки кийим билан ўрашингиз мумкин. Терига олов таъсирида ёпишиб қолган матоларни кўчириб олишга ҳаракат қилманг — буни шифокор қилгани маъқул;\nимкон қадар ёнғинни ўчиришда савдо марказининг ходимларига ёрдам беришингиз мумкин, аммо уларга халақит бермаслик янада муҳимроқ эканлигини унутманг;\nсавдо марказларининг ходимлари ёнғин хавфсизлиги бўйича тайёргарликдан ўтишлари ва шу каби ҳолатларда ҳаракат режасини ишлаб чиқишлари керак.\nКичик ёнғинлар содир бўлганда, яъни ўт ўчирувчиларнинг ёрдамисиз ёнғинни ўчириш имконияти мавжуд бўлса, дарҳол ўчириш чораларини кўринг.\nЁнингизда ёрдамга муҳтож ва ҳаёти хавф остида қолганларни кўрсангиз, албатта ёрдам қўлини узатинг, аммо ўз хавфсизлигингизни ҳам унутманг.\nХулоса қилиб айтганда, бу фожиа барчамизни огоҳликка чақирди. Ва албатта, хавфсизлигимиз ўз қўлимизда эканлигини англашимизга туртки бўлди.\nёнғин Кемерово савдо марказлари\nҲодиса 26/03, 23:37


Ижарадаги уйни тунаб қочмоқчи бўлган фирибгарлар ўз вақтида қўлга олинди\n12:28 / 03.06.2016\n1974 йилда туғилган Тельман Рафиқов (исм-фамилиялар ўзгартирилган) муқаддам ҳар бир неча марта судланган бўлиб, охирги марта 2002 йилда у Жиноят ишлари бўйича Мирзо Улуғбек туман суди Ўзбекистон Республикаси ЖКнинг тегишли моддалари билан судланиб, унга нисбатан 12 йил озодликдан маҳрум қилиш жазоси тайинланганди. У жазони тўлиқ ўтаб, 2014 йилда озодликка чиққан эди. Аммо Тельман бундан ўзига тегишли ижобий хулоса чиқармади. Озодлик нашидаси ҳам унинг маънавий дунёқарашини ўзгартирмади, эгриқўллик одатига таъсир кўрсатмади. У осонгина мўмай даромад топиш илинжида ўғриликка қўл урди.\nТельман навбатдаги жинояга Валентин билан танишгандан сўнг қўл урди. “Кўр кўр билан қоронғида танишар” деганларидек, танишлар вақти-вақти билан учрашиб, қинғир ишлари билан ўртоқлашиб туришарди. Шундай кунларнинг бирида Тельман Валентинга тунаш учун бир уй топганини айтиб, у ерда эса анчагина қимматбаҳо буюмлари ҳам борлигини қистириб ўтади. Икковлон яқинроқда жойлашган бир қаҳвахонага кириб, спиртли ичимлик истеъмол қилишади. Кайфи тароқ Тельман хонадон эгасининг мол-мулкини, асбоб-анжомларини “тинчитишни” таклиф этади. Валентин ҳам ҳеч иккиланмай, бу ишга рози бўлади.\nБузуқ ниятли бу кимсалар келишган ҳолда биргаликда тил бириктириб, жиноий режа тузишади. Ушбу режа асосида Тельман таниши бўлмиш Бектемир тумани Водник мавзесидаги уйларнинг бирида яшаб келаётган Катерина Серафимованинг уйига калит танлаш йўли билан киришни режалаштиришади.\n2015 йилнинг 24 декабрь куни тахминан соат 13:30ларда Тельман Катеринанинг уйи қўнғироғини чалади. Ичкаридан ҳеч қандай овоз келмайди. Уйда ҳеч ким йўқлигига ишонч ҳосил қилган бузғунчилар хонадон ичига осонлик билан кирадилар. Талончилар бу ердан К.Серафимовага тегишли 1270000 сўм сўм ва 24 АҚШ доллари миқдоридаги пул маблағи, 1000000 сўмлик “НР” русумли ноутбук, 1500000 сўмлик учта тилла узук, 10000 сўмлик тақинчоқ ва 25000 сўмлик эркаклар картмонини яширин равишда талон-тарож қилиб, воқеа жойидан яширинишга уринишади. Аммо уринишлари зое кетиб, ўғриликни охирига етказа олишмайди. Ўша ерда хизмат олиб бораётган ички ишлар ходимлари уларни ашёвий далиллар билан қўлга олган эдилар.\nШунча қилғиликни қилган Тельман ўз айбига қисман иқрор бўлиб, айбни шеригига ағдаришга уриниб кўрди. Аммо далилий ашёлар, гувоҳлар ва жабрланувчи берган кўрсатмалар, юзлаштиришлар Тельман ва Валентиннинг батамом айбдорлигини рад этиб бўлмас даражада исботлаб берди.\nТекин ош силлиқ ўтади, лекин татимайди. Талончиларнинг хом хаёллар билан қилган ғайриқонуний ҳатти-ҳаракатлари аслида қасддан ўғрилик қилиш, яъни ўзгани мол-мулкини яширин равишда анча миқдорда талон-тарож қилиш жинояти эди. Эндиликда Т.Рафиқов ва В.Никоноровлар қилмишларига яраша жазоларини оладилар.


Замон интернетники дегувчилар – хато қиласиз! Биринчидан, тармоқ соҳиби сиз эмассиз! Иккинчидан, сайтларни юртимизнинг баъзи ҳудудларида ҳозирча ўқий олмайдилар! Пандемия даврида масофавий таълим бежизга телевидениега берилмагандир. Қолаверса, сайтдан материалларни олиб ташлаш унчалик муаммо эмаслигини ҳамма кўрди…\nЭнг яхшиси теле, радио дегувчилар – сиз ҳам хато қиласиз, чироқ ўчса, қилган меҳнатингиз ҳаво мавжларида йўқолади!\nЭнг яхшиси матбуот дегувчилар ҳам катта хато қилади! Буни бугунги аҳвол кўрсатиб турибди – қоғоз ҳам, газетани босувчи ускуна ҳам ўзимизда ишлаб чиқарилмайди! Устига-устак, қоғоз олиб келиш корчалонлар қўлида…\nШундай экан, кучни бирлаштириб, биримиз бошқамизнинг камчиликларимизни тўлдириб, халққа янгиликларни етказиш, муаммоларни муҳокамага олиб чиқиш, маърифат тарқатиш, алалоқибат, юрт равнақига ҳисса қўшиш муқаддас вазифамиздир.\nҲолбуки, ёзишга мавзу тополмай қолган ОАВ турлари журналистлари бир-бирини «ғажиш»га киришади. Озгина устунлигини пеш қилиб, ҳамкасбини пастга ураётган журналистни дунёқараши кенг, фидойи дейиш мумкинми?\nАлбатта, ҳаммада камчилик бор. Қайсидир сайт ўз «тупугини қайтиб олди» (келишди). Газетчилар «уларни иқтисодий манфаат бирлаштирди», дея устидан кулдикми? Кулдик. Хўп, танқид қилинган тараф уларни «сотиб олибди», адолатни тиклаш, ҳеч йўқса, орият устун келиб, ўша сайтдан кетган журналист ҳурматига нега мавзунинг таҳлилини охиригача етказмадик? Журналистларни ҳақорат қилишга баъзи пулдор-у амалдорларга ким ҳуқуқ берганди?\nЁки бошқа оддий мисол. Тошкент шаҳридаги «Матбуот уйи» муаммосини (бинонинг бир неча қавати сотувга қўйилган) ЎзА журналисти кўтариб чиқди. Лекин сайтларда ишлайдиган журналистлар ёрдамга келдими? Келмади, чунки улар босма ОАВга бошқача назар билан қарашади («ўтмиш маҳсулоти»)… Гап-сўзларга қараганда, қайсидир йили бир ташкилот катта миқдорда (Тошкент шаҳри озиқ-овқат захирасига) пиёз сотиб олиш учун банкдан қарзга маблағ (миллиардлар ҳақида гап кетмоқда) олган ва нотавонлар (камина ҳам улар қаторида) ишлайдиган шу бинони гаровга қўйган. Айтишларича, харид қилинган пиёз «чириб кетган», банк эса берган пулни қайтариш учун бинони сотишга ҳаракат қилмоқда. Ҳар олти ойда бир бор суд қарори чиқади, журналистлар яна фарёд кўтаради, Президентга ёзади, савдо тўхтатилади. Бироқ банк пулини қайтиб олиши керак-ку! Яна судга мурожаат такрорланади…\nАслида, банкдан олинган пул эвазига харид қилинган пиёзлар чириганини, унинг сассиғига чидай олмаган омборхона мудирлари маҳсулотларни қаёққа чиқариб ташлашгани, неча машинага юк бўлгани, йўлпатта-ю актларга ким имзо чекканини қайси нашр текшириб кўришга, журналистик суриштирув ўтказишга ҳаракат қилиб кўрди? «Шу каби муаммоларни кўтармаган газетани раҳбарлар ўқийдими?» дея ҳақли равишда устимиздан кулишмоқда…\n«Масалан, мен деярли газета ўқимайман, охирги марта қачон ўқиганимни ҳам эслай олмайман», деган раҳбардан хафа бўлишдан не наф? «Автотест»нинг монополиясига қарши фикрлар айтилавергач, унга чек қўйилди. Лекин газеталар «бу қарорни чиқаришда кимлар иштирок этганди? Хусусий ташкилот қандай қилиб тендерсиз бу мавқега эга бўлди? Кимлар унинг манфаатини ҳукумат миқёсига олиб чиқди? Ниманинг эвазига?» сингари саволларни қалаштириб, масаланинг охирига етишлари керак эди. Ахир қанчадан-қанча ташкилотлар, жумладан, мен билган ҳайдовчилар маблағ тўлаб ўқишди, лекин «Автотест» берган ҳужжат бир пулга қиммат бўлиб қолаверди. Мана шу муаммоларни охиригача кўтариб, суриштирув ўтказиб, уларни ҳушёрликка чақириб турганимизда, «аҳён-аҳёнда бўлса ҳам газета ўқиб турибман», дея олдирган бўлардик.\nАйб ўзимизда!.. Менда!..\nБугунги оғир кунлар, худо хоҳласа, албатта, ортда қолади. Энди ҳаётга бошқача қарашимиз табиий. Лекин вужудга келадиган янгича тартибларга тараққиётимизга тўсиқ бўладиган коррупционерлар-у муттаҳамлар мослашмайди, дея ким кафолат бера олади? Улар билан ким курашади? Тегишли органларнинг иши, дея кўрманг. Агар шундай бўлганида эди, айни пайтда жаҳон аҳли адолат салтанатида яшаган бўларди. Иштаҳаси юҳоларнинг нотўғри қадамларини ОАВ айтиб, ҳушёр торттириши, бундай уддабурроларни тийилишга мажбур қилиб туриши шарт! Бу фикрни дунёни бўлиб олишга интилаётган, яна ўзини демократман, маданият ташувчисиман, деб айюҳаннос солаётган зўравон юртлар олимлари (ҳукмдорлари эмас!) ҳам таъкидлашмоқда, журналистлари имкони доирасида курашяпти ҳам.\nШундай экан, янада майдалашиб, ўзимиз билан ўзимиз курашга тушиб кетмаслигимиз зарур. «Бўлиб ташла ва эгалик қил», деган ақидани журналистларга нисбатан ишлатганда, бугунги кун «учар»лари, коррупционерлари учун қўл келади.\nАлбатта, шу мавзуда холис фикрларини билдираётган мутахассисларнинг газеталар ривожи учун таклифлари ва эътирозларига қўшиламан. Бироқ бир жиҳатни унутмаслигимиз керакки, Ўзбекистоннинг бугунги иқтисоди, ишлаб чиқариши хорижники каби ривожланиб кетган эмас. Муаммонинг фурсат ва шижоат билан боғлиқ залворли сабаб ва омиллари бор. Бу ҳақда бир неча бор фикр билдирганмиз.\nТоталитар жамиятдан демократик жамиятга ўтиш даврида барча ОАВлар барибир қўллаб-қувватланиши керак, акс ҳолда, бу ишни турли грантлар ёрдамида бошқа халқаро ташкилотлар ўз зиммасига олади ва унинг оқибати ҳар доим ҳам мамлакатга хизмат қилмаслигини рангли инқилоблар бўлиб ўтган юртлар мисолида кўришимиз мумкин.\nАҳоли маърифати билан шуғулланадиган «Маърифат», «Ўзбекистон адабиёти ва санъати», «Жамият», «Оила даврасида», «Оила ва жамият»; ҳуқуқий манфаатни ҳимоя қиладиган «Ishonch», «Ёшлар овози» сингари нашрларга капитализмнинг қаттиқ талабларини бугунги кун, яъни ўтиш даврида татбиқ этиш қанчалик тўғри? Айниқса, болалар нашрлари аҳволи кишининг юрагини ўртайди…\nБир куни ҳамманинг боласи каби 7 яшар қизим аллақандай ширинлик олиб келишимни сўради (номини ёзиб берди). Бир-икки дўконларга кириб сўрадим, сотувчилар елка қисишди. Ҳар гал уйга қайтганимда, «буюртмам қани» дегандек мўлтираб қарайди қизалоқ. Унақаси йўқ экан болам, десам, кўнмайди. Хуллас, бундай ширинлик борлигини қаердан эшитганини сўрадим. Хорижнинг болаларга ихтисослашган каналидаги рекламада кўрган экан. Янги номдаги ширинлик Ўзбекистонгача етиб келмабди, чоғи, унга тушунтиргандим, кўна қолди. Бу мисолдан мурод не? Бола ширинликни яхши кўради. Унинг таъми бор.\nГазета ёки журналнинг қандай таъми бор? Маънавий мазаси бор, албатта. Лекин рекламада уни болага тушунтириш мумкинми? «Мумкин, қаловини топса, қорни ҳам ёндирса бўлади», дерсиз. Ундай реклама бериш учун болалар нашрларида маблағ етарлими? Пул ҳам топилди ёки ижтимоий ролик қилиб, телевидение тарғиб ҳам қилди, дейлик. Унда болани матбуотга ким ва қандай қилиб ошно этади?\n«Ривожланган давлатларда мактаб бола тарбияси билан шуғулланмайди», дегувчиларга жавобимиз – уларнинг ота-оналари иш билан таъминланган. Ота-онанинг маънавий аҳволи хароб ёки тирикчилик илинжида ўзга юртларда юрган бўлса-чи? Бунда миллатнинг болаларини ким тарбиялайди? Ўқишга ўргатиш ҳам тарбиянинг бир қисми эмасми? Худди шу ўринда халқ таълими масъулиятни зиммасига олиши керак! Шунинг учун ҳам ХАЛҚ таълими дейилади. Акс ҳолда, бу улуғ номни ўзгартиришга тўғри келади…\nШунинг учун тарбиянинг ажралмас қисми бўлган болалар нашрларига обуна масаласи ўқитувчилар томонидан тушунтирилиши, бу ишда таълим бўйича туман ва бошқармалар, вазирлик мутасаддилари бундай тарғибот билан шуғулланган ўқитувчи-ю мактаб директорига тазйиқ ўтказишни бас қилиши, ҳокимлик, ҳукумат бундай эзгу ишларга ҳомийларни ва бошқа чораларни қўллаган ҳолда бош бўлиши шарт. Ваҳоланки, бола она қорнидан китоб ўқишга тайёр ҳолда туғилмайди. Ҳар қандай китобни ўқитишдан аввал газета ва журнални варақлатиб, кичик-кичик шеъру ҳикоя, хабар ва мулоҳазаларни ўқитиб, мутолаага, албатта, мустақил фикрлашга ўргатилади. Бу ҳаракатимиз билан қишлоқдаги интернет тармоғига уланиш у ёқда турсин, телефон олишга қурби етмайдиган оилалар фарзандларига мутолаа маданиятини шакллантирган, ўйлашга, фикрлашга, ўз йўлини топишга сафарбар қилган бўламиз. Бу масалада «бозор талабидан келиб чиқиб кунларингни кўринглар», дейиш мутлақо нотўғридир. Шу гапни айтганлар манқуртдир.\nЯна бир бор таъкидлаймиз: болаларимизни ОАВнинг барча турларидан фойдаланишга, фикрлаш, баҳс маданиятини шакллантиришга, муносабат билдиришга, уларда иштирок этишга ўргатишимиз шарт. Ижтимоий тармоқда қўйилаётган масала (пост)ларга берилаётган изоҳларга эътибор қаратинг – фикрлаб, муаммога чуқурроқ кириш керак бўлган пайтда қисқа ва лўнда ҳақоратга ўтилади. Нега? Чунки фикрлаш, баҳслашиш одоби, кўникмаси йўқ! Бу муаммо ҳақида давлатнинг қайсидир тузилмаси мутасаддилари ўйлаши ва уни бартараф этиш чораларини кўриши керак-ку!\nХулоса ўрнида ўзбек интернет сайтларининг сўнгги пайтларда ҳақиқий ахборотни тезкор тарқатиш бўйича илғорлигини таъкидлаймиз. Телевидение, жумладан, Халқаро пресс-клубнинг тўғридан-тўғри кўрсатаётган ва бошқа «ток-шоу»ларда кўтарилаётган баҳс-мунозараларини ҳам эътироф этиш адолатдан бўлади. Радиожурналистлар ҳам долзарб муаммоларни кўтариб чиқишга ҳаракат қилишмоқда. Улар қаторида охирги уч йилда аксар газеталар мутлақо ўзгараётганини ҳам тан олиш керак, бунинг учун уларни ўқиш, кўтарилган муаммоларни бошқа ОАВ турлари ҳам жамоатчиликка, ҳокимиятга кўрсатишга кўмак бериши зарур. Ахир ҳаммамизнинг ниятимиз эзгулик-ку!\nМустақилликнинг дастлабки тўрт йилида худди шундай кўтарилиш бўлганини тарих кўрсатди. Кейин…\nШу ўринда ана шу тўрт йилликни 229 йил аввал бошидан кечирган АҚШ тажрибасига тўхталамиз. Ушбу давлат конституцияси 1787 йилда қабул қилингач, дастлабки тўрт йил натижаси ўлароқ (1791 йили), унга «Биринчи тузатиш» («First Amendment») киритишга мажбур бўладилар. Тузатиш мазмуни – АҚШ Конгресси сўз ёки матбуот эркинлигини, халқнинг тинч йўл билан йиғилиши ва ҳукуматга шикоятлари бўйича арз қилиши, диний эътиқод ҳуқуқини чеклайдиган бирорта ҳам қонун қабул қилмаслиги тўғрисида шарт белгиланади. Биз суҳбатлашган америкалик мутахассиснинг таъкидлашича, бу тўрт йиллик воқеа-ҳодисалар, жумладан, партиялар кураши, динлар, ирқлар ўртасидаги келишмовчиликлар, айниқса, муайян бир гуруҳнинг ҳокимиятни эгаллаб, ўз манфаати учун кураши, бугунги тил билан айтганда, коррупциянинг олдини олиш учун ана шу асосий эркинликларга тўсқинлик қиладиган ҳар қандай қонунларни қабул қилиш тақиқланди ва натижада, АҚШ қудратли давлатга айланди.\nАйни пайтда биз ҳам жуда масъулиятли, миллат равнақи учун бирлашадиган даврга қадам қўймоқдамиз. Бу бир-биримизга таъна тошлари отиш эмас, балки демократик эркин жамият қуришдаги ҳаёт-мамот фурсатидир.\n✔ 99 🕔 11:34, 22.05.2020


Ўзбекистонда қуёнчилик маркази ташкил этилади » Ўзбекистон янгиликлари – Zamin.uz\nВазирлар Маҳкамасининг “Республикада қуёнчилик соҳасидаги илмий фаолиятни янада такомиллаштириш чора-тадбирлари тўғрисида”ги қарори қабул қилинди.\nҲужжат билан Ўзбекистон Республикаси Инновацион ривожланиш вазирлиги, Ветеринария ва чорвачиликни ривожлантириш давлат қўмитаси ҳамда “Микрокредитбанк” акциядорлик-тижорат банкининг Ветеринария ва чорвачиликни ривожлантириш давлат қўмитаси тизимидаги Чорвачилик ва паррандачилик илмий-тадқиқот институти ҳузурида Қуёнчилик селекцияси ва генетика марказини ташкил этиш тўғрисидаги таклифига розилик берилди.\n- қуёнчилик соҳасида селекция-наслчилик ишларини такомиллаштириш ва рақобатбардош маҳаллий технологиялар яратиш, сунъий уруғлантириш ишларини ривожлантиришга йўналтирилган илмий тадқиқотларни бажариш;\n- фундаментал ва амалий илмий тадқиқотлар асосида қуёнчилик тармоғида инновацион технологиялар ва илғор конструкторлик намуналарини амалиётга жорий этиш;\n- қуёнларнинг сермаҳсул зотлари ва дурагайларини кўпайтириш бўйича ўрта ва узоқ муддатга мўлжалланган селекция-наслчилик концепциясини ва тармоқ дастурларини ишлаб чиқишда иштирок этиш;\n- қуёнларнинг маҳаллий зотларини такомиллаштириш ва наслини яхшилаш бўйича селекцион ва генетик илмий тадқиқотларни ўтказиш ҳамда қуёнчилик тармоғини келгусида ривожлантириш бўйича таклифлар ишлаб чиқиш;\n- соҳага илғор хорижий тажрибалар, илмий, инновацион ишланмаларни жорий қилиш ҳамда генетик тадқиқотлар ўтказиш бўйича хорижий давлатларнинг илмий-тадқиқот муассасалари билан ҳамкорлик ўрнатиш;\n- таълим, фан ва ишлаб чиқаришни тизимли асосда узвий интеграциялашни, қуёнчилик тармоғининг юқори малакали соҳа мутахассисларига бўлган жорий ва истиқболдаги эҳтиёжларини ҳисобга олган ҳолда кадрларни тайёрлаш ва уларнинг малакасини ошириш бўйича таклифлар тайёрлаш.\nЧорвачилик ва паррандачилик илмий-тадқиқот институти ҳузуридаги Қуёнчилик селекцияси ва генетика маркази ходимларининг умумий чекланган сони 16 нафар бўлган тузилмаси тасдиқланди.\nМарказ фаолияти билан боғлиқ харажатлар дастлабки икки йил давомида “Микрокредитбанк” акциядорлик-тижорат банки маблағлари ҳисобидан қопланади.\nМарказ фаолиятини молиялаштириш манбалари этиб қуйидагилар белгиланди:\n- Ўзбекистон Республикаси Давлат бюджетидан давлат илмий-техник дастурларини амалга ошириш учун ажратиладиган маблағлар;\n- шартномавий асосда фаолият соҳаси бўйича ишлар бажаришдан ва хизматлар кўрсатишдан тушадиган тушумлар;\n- халқаро молия институтлари ва хорижий ташкилотларнинг грантлари ва кредитлари;\n- жисмоний ва юридик шахсларнинг, шу жумладан, Ўзбекистон Республикаси норезидентларининг ҳомийлик хайриялари;\nМарказ Тошкент вилояти, Қибрай тумани, Шалола МФЙ, ЎзЧИТИ кўчасида жойлашган Чорвачилик ва паррандачилик илмий-тадқиқот институти биносига текин фойдаланиш ҳуқуқи асосида жойлаштирилади.\nЯнгиликлар » Жамият » Ўзбекистонда қуёнчилик маркази ташкил этилади\n15:33 Чорва, парранда, балиқчилик ва қуёнчилик. Қаерда, қандай муаммолар бор?


Демократик партия етакчиси Жанболат Мамайни ҳибсхона биноси ёнида сафдошлари 34 ёши билан табриклади\n15 июнь куни рўйхатдан ўтмаган Демократик партия етакчиси Жанболат Мамайнинг бир гуруҳ сафдошлари у жойлашган ЛА-155/18 тергов изоляторига келиб, уни туғилган куни билан табриклади. Мамайнинг рафиқаси Инга Иманбай ҳам эрини табриклагани келди.\nТергов изоляторида сақланаётган фаолни қўллаб-қувватлаш учун келганлар орасида сиёсий партия тузмоқчи бўлган Қозоғистон Хавфсизлик кенгашининг собиқ котиби Толеген Жукеев, журналист, жамоат арбоби Рисбек Сарсенбаюли, Булат Абилов, ҳуқуқ фаоли Ерлан Калиев ҳам бор.\nИштирокчилар қўлларида “Жанболатнинг маҳкамаси – келажак судидир”, “Тўқаев, Жанболат Мамайни озод эт!” деган ёзувлар туширилган баннерларни ушлаб туришган. Мамайнинг ҳамкори Абзал Достияровнинг айтишича, Жанболат ўзининг учинчи туғилган кунини қамоқда ўтказмоқда.\n- "Лекин ҳокимият Жанболатни синдира олмайди. У курашни тўхтатмайди”, — деди Достияров.\nҚамоқхона олдида тўпланган бир гуруҳ ҳаво шарларини осмонга учирди.\n34 ёшли Жанболат Мамай 26 февралдан бери Олмаотада ҳибсда сақланмоқда. У январь воқеаларида ҳалок бўлганлар хотирасига бағишланган митингдан сўнг ҳибсга олинган, тинч йиғилишлар ўтказиш тартибини бузганликда айбланиб, 15 суткага маъмурий қамоққа олинган. Ҳибсга олиш муддати тугагач, Мамай “қасддан ёлғон маълумот тарқатиш” ва “ҳокимият вакилини ҳақорат қилиш”да гумонланувчи сифатида тергов изоляторига ўтказилди.\nМамай тартибсизликларга алоқадор эмаслиги ҳақида гапиради ва таъқибни сиёсий сабабларга кўра, дейди. Мамайнинг айтишича, у 4 январь куни тинч митингга чиққан, 5 январь куни иккинчи тинч митингга чиқаётганида фуқаро кийимидаги номаълум шахслар уни калтаклаган, шундан сўнг рафиқаси уни уйига олиб кетган ва у ерда даволаниш учун қолган.\nЎтган ҳафта Freedom House халқаро ноҳукумат ташкилоти ҳам Жанболат Мамай “тинч намойиши учун янги айбловлар қўйилганидан” хавотир билдирди. Бундан олдин Халқаро Амнистия ташкилоти Нур-Султонни фаолни озод қилишга чақирган. Бундан ташқари, бир гуруҳ қозоғистонлик ҳуқуқ ҳимоячилари Мамайни “сиёсий маҳбуслар” рўйхатига киритган.\nШу ҳафтада Халқаро инсон ҳуқуқлари ташкилоти Human Right Watch ўз баёнотида Нур-Султонни рўйхатдан ўтмаган мухолифатдаги Демократик партия етакчиси, фаол Жанболат Мамайга нисбатан қўзғатилган жиноят ишини тўхтатиб, уни ҳибсдан озод қилишга чақирди.


Савол-жавоб » "Оқдарё овози" газетаси\n- Терговчи томонидан фуқаро неча соатгача сўроқ қилиниши мумкин?\n- Жиноят процессуал кодексининг 107-моддасида сўроқнинг давом этиш вақти белгилаб қўйилган бўлиб, унга кўра сўроқнинг умумий давом этиш вақти бир кунда саккиз соатдан ошмаслиги лозим. Дам олиш ва овқатланиш учун бериладиган бир соат танаффус ҳисобга кирмайди.\n- Бировнинг номидан ариза ёзиш мумкинми?\n- "Жисмоний ва юридик шахсларнинг мурожаатлари тўғрисида"ги қонунга кўра, жисмоний ва юридик шахслар вакиллар орқали мурожаат қилишлари мумкин.\nқонуннинг 16-моддасига асосан, жисмоний ва юридик шахслар мурожаатни мустақил равишда беришга, шунингдек, бу борадаги ваколатни ўз вакилига беришга ҳақли. Вояга етмаганлар, муомалага лаёқатсиз ва муомала лаёқати чекланган шахсларнинг манфаатларини кўзлаб, мурожаатлар уларнинг қонуний вакиллари томонидан қонун ҳужжатларида назарда тутилган тартибда берилиши мумкин.\nФақат бунда мурожаат этувчи жисмоний ва юридик шахсларнинг вакиллари орқали берилган мурожаатларга уларни ваколатларини тасдиқловчи ҳужжатлар илова қилинади. Зеро, жисмоний ва юридик шахсларнинг вакиллари орқали берилган мурожаатлар, уларнинг ваколатини тасдиқловчи ҳужжатлар мавжуд бўлмаган тақдирда мурожаат кўрилмай қолдирилади.\n"Жисмоний ва юридик шахсларнинг мурожаатлари тўғрисида"ги қонуннинг 20-моддаси.\nШавкат ҚУРБОНОВ жавоб берди.\nЭнергетика вазирлигидаги каттаконлар 2021 йилнинг бошидан бошлаб истеъмолчилар токнинг ҳақини олдиндан тўлаб беришлари шарт эканлигини айтишмоқда. Ҳозирги кунларда ҳам ташкилотлар ва аҳоли томонидан электр энергияси учун пул олдиндан тўлаб берилмоқда. Аммо электр токи мунтазам бериб борилмаяпти. Сабабини сўрасангиз баҳона кўп. Жуда сўриштираверсангиз, узр шундоқ бўлиб қолди дейишади.\nПойтахтда шинам хоналарда қишнинг изғиринли совуғини билмай, халққа электр токи беришни ташкил қилаётган жаноб раҳбарлар! Халқ электр пулини айтган пайтингизда тўлаётганига ишонамиз. Аммо мутасаддилар токни мунтазам таъминлашларига кафолат бера оласизларми?